|  |  |
| --- | --- |
|  | **Oslo, torsdag, 7. juni 2012**  Vår ref.: 895/THB  Må alltid oppgis. |

**HØRING- VEILEDER: HELSE OG OMSORGSTJENESTER TIL INNSATTE I FENGSEL**

Det vises til høringsbrev av 16.04.2012. Innledningsvis ønsker Juss-Buss å presisere at det er uheldig at høringen kun ble sendt til et begrenset antall høringsinstanser, med en svært kort svarfrist. Da veilederen er av stor betydning for gjennomføringen av helsetjenester i fengselet, er det viktig at man får innspill fra forskjellige organisasjoner som kan bidra med ulike perspektiver. Juss-Buss har ikke lyktes med å komme i kontakt med Kirsti Mikalsen som er ansvarlig for høringen, og vi har derfor ikke fått godkjennelse til å komme med en høringsuttalese. Vi har likevel valgt å sende inn våre synspunkter, og vi håper dere tar dere tid til å se på dette.

**1. Innledning**

Juss-Buss er en frivillig rettshjelpsorganisasjon drevet av studenter tilknyttet Universitetet i Oslo. Juss-Buss har over 50 saksmottak i fengsel hvert år og tar årlig i mot ca. 530 henvendelser vedrørende fengselsrett og straffegjennomføring. Gjennom vår praksis har vi opparbeidet oss bred erfaring på området.

På bakgrunn av dette vil fengselsgruppa på Juss-Buss komme med noen bemerkninger til

høringsbrevet.

**2. Generelle bemerkninger**

Juss-Buss mener det er viktig at sykdomsbehandling anerkjennes som en sentral del av rehabiliteringsarbeidet innenfor kriminalomsorgen, og er positive til at veilederen setter fokus på dette. Videre er det positivt at man tar stilling til de europeiske fengselsreglene, og forsøker å innrette en praksis i tråd med disse anbefalingene for å sikre de innsatte en minimumsstandard av rettigheter.

Imidlertid er det etter vår mening et gjennomgående problem at anbefalingene er lite presise og uklart formulert. Vi mener det må komme tydeligere frem hva slags praksis som skal være retningsgivende i de enkelte situasjonene.

**3. Saksbehandling**

*3.1 Rutiner*

Juss-Buss er positive til muligheten for å ta uenigheter mellom fengselsledelsen og fengselshelsetjenesten til behandling hos kriminalomsorgens regionaldirektør og fylkeslegen jf. punkt 2.7.1. Vi mener det er viktig at det foreligger en reell adgang for overprøving av fengselsledelsens avgjørelse ved konflikt med helsetjenesten, og fengselet bør derfor være forpliktet til å sende slike saker til behandling på regionalt nivå.

I denne forbindelse savner Juss-Buss en avklaring knyttet til hvor stor vekt de helsemessige forholdene skal tillegges når en sak skal behandles av regionaldirektør og fylkeslegen. Det må også settes et krav til hvor lang saksbehandlingstid som er akseptabelt før endelig avgjørelse fattes av regionalt nivå. Ettersom dette knytter seg til den innsattes helsetilstand, bør det settes en kort frist for endelig avgjørelse.

*3.2 Kartlegging ved innsettelse*

Under punkt 3.2.6.2 vises det til de europeiske fengselsreglene punkt 16 om at alle innsatte skal tilbys en helsekartleggingssamtale snarest mulig etter innsettelse. Juss-Buss mener det må komme klarere frem av formuleringen at dette er en ønskelig praksis. Vi viser også til de europeiske fengselsreglene punkt 42.1 som anbefaler at *«[l]egen, eller en kvalifisert sykepleier som rapporterer til legen, skal møte alle innsatte umiddelbart etter fengsling, og skal undersøke dem med mindre dette åpenbart er unødvendig».* En medisinsk undersøkelse er avgjørende for en god oppfølgning av innsattes helsetilstand. På denne bakgrunn mener Juss-Buss det må gis en anbefaling om en obligatorisk helseundersøkelse med det samme vedkommende fengsles.

*3.3 Kontrollorgan*

Under punkt 3.1.6 om innsattes klageadgang vises det til at innsatte kan klage til Fylkesmannen dersom vedkommende mener han eller hun ikke får nødvendig helsehjelp. Imidlertid er det mange innsatte som ikke makter å ta sin sak videre til et klageorgan. Juss-Buss mener det er viktig at et kontrollorgan oppsøker de innsatte i fengslene på en jevnlig basis, slik at man kan ta tak i forhold som de innsatte finner problematisk.

I dag har man en ordning med tilsynsråd som skal være i tilknytning til den enkelte region. Dette kontrollorganet skal etter straffegjennomføringsloven § 9 føre tilsyn med blant annet behandlingen av de innsatte. Vi erfarer at tilsynsrådene fungerer i varierende grad med tanke på kvalitet, omfang og tilgjengelighet, og opplever derfor at det er vanskelig å gi de innsatte konkret veiledning om hva de har å forholde seg til når det gjelder ordningen. Tilsynsrådet bør være et etablert og stabilt kontrollorgan som kan sørge for at man har en riktig praktisering av regelverket. Dette er særlig viktig i helsesaker.

I retningslinjene til straffegjennomføringsloven står det at minst ett av rådsmedlemmene bør være eller ha vært dommer, og at de øvrige medlemmene bør representere ulike yrkesgrupper. Juss-Buss mener det bør gis en anbefaling om at minst ett av medlemmene bør ha helsefaglig bakgrunn. Dette vil kunne legge det nødvendige grunnlaget for kyndige vurderinger av helsetilbudet som gis, både på generell basis og konkret med tanke på den enkelte innsatte.

For at det skal være en realitet i aktuelle klage- og kontrollorganer, er det nødvendig at de innsatte gis tilstrekkelig informasjon om muligheten for overprøving av sin sak. Juss-Buss savner at høringen kommer med konkrete anbefalinger for hvordan innsatte skal sikres tilstrekkelig informasjon.

**4. Bemanning og ressursbruk**

Juss-Buss opplever at det generelt er for lite bemanning i helsetjenesten i fengselet sett i lys av behovet som er foreligger i fangebefolkningen. Erfaringen vår er at det tar lang tid før innsatte får vurdert sin helsesituasjon av fengselslegen.

Problemene rundt mangelfull bemanning gjør seg særlig gjeldende ved det psykiske helsetilbudet. På bakgrunn av mange års erfaring ser vi det psykiske helsetilbudet i fengslene som utilstrekkelig for å dekke det behovet som er tilstede. Som høringsbrevet påpeker, er det ca. tre til fire ganger så mange med psykiske lidelser blant innsatte i fengsel enn i befolkningen for øvrig. Mange innsatte vi har vært i kontakt med opplever at de blir satt på lange ventelister med uklar ventetid. Lang ventetid samt usikkerhet rundt behandlingssituasjonen kan generelt virke forverrende for personer med psykiske problemer og plager. Omstendighetene rundt gjennomføringen av en fengselsstraff vil klart kunne forsterke det skadelige aspektet for mange innsatte, noe som vil motvirke straffens rehabiliterende hensikt. Juss-Buss mener derfor det bør oppstilles klare anbefalinger til hvor lenge en innsatt må vente før han eller hun får et faktisk tilbud om psykisk behandling, i form av en ventetidsgaranti. En slik garanti vil medføre en praksis som i større grad vil være i samsvar med de europeiske fengselsreglenes anbefalinger i punkt 47.2 om at *«helsetjeneste skal ha kapasitet for psykiatrisk behandling av alle innsatte som trenger slik behandling».*

**5. Kompetanse**

*5.1 Helsetjenestens kompetanse*

I veilederen punkt 3.2.6.1 anbefales det at fengselsleger gjennomfører et nettkurs som omhandler aktuelle utfordringer innen fengselsmedisin. Juss-buss er positive til at fengselsleger får et slikt tilbud, men etterlyser lignende tiltak for sykepleiere i kriminalomsorgen. Fengselssykepleierne er ofte mer i kontakt med de innsatte enn fengselslegen, og det er derfor viktig at de har gode kunnskaper om pasientgruppen og om utfordringer som kan oppstå.

*5.2 Kriminalomsorgens kompetanse*

Innsatte har rett til nødvendige helse- og omsorgstjenester fra kommunen. Det påpekes imidlertid i veilederen punkt 3.1.1 at kriminalomsorgen ikke har kompetanse til å vurdere behovet for helsehjelp, og må derfor rådføre seg med tilgjengelig helsepersonell.

Juss-Buss erfarer at innsatte ofte har problemer med å komme i kontakt med helsetjenesten i fengselet. Ofte skjer dette på bakgrunn av fengselsbetjentenes manglende kompetanse om behovet for helsehjelp. For eksempel opplever innsatte som har etterlyst helsetjenesten at fengselsbetjentene på egen hånd avgjør at det ikke er behov for å tilkalle helsepersonell.

Videre har Juss-Buss sett eksempler hvor det åpenbart foreligger uuttalte behov for helsepersonell, som kriminalomsorgen har unnlatt å fange opp. Vi savner fokus på problematikken rundt at de som har den daglige omgangen med de innsatte, mangler kompetanse til å vurdere behovet for helsehjelp. På bakgrunn av dette etterlyser vi en heving av kunnskaspsnivået til de ansatte i Kriminalomsorgen, slik at de blir satt i stand til å vurdere behovet for helsehjelp.

\*\*\*

Eventuelle spørsmål kan rettes til Torunn Hoem Brunsvik, som kan nås på telefonnummer

22 84 29 14 alle hverdager mellom kl. 10:00 og 15:00, unntatt torsdager.

Med vennlig hilsen

for Juss-Buss, ved fengselsgruppa,

\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_

Mayo Akhtar Torunn Hoem Brunsvik Mette Wickstrøm Nagy

\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ragnhild Mortiz-Olsen Astrid Nilsen Ervik